जैसे वे हर तरह की सत्ता को तार-तार करती चलती हैं। पितृसत्ता, राजसत्ता या धर्मसत्ता के प्रति लगभग एक विद्रोह है जो उनकी कहानियों के केंद्र में है। जाहिर है, हाशिए का पक्ष उनका अपना पक्ष है। इन कहानियों में दलितों-पिछड़ों या अल्पसंख्यकों के साथ बरते जा रहे भारतीय सौतेलेपन के भी अभिप्राय जैसे अचूक ढंग से मिलते हैं। सत्ता के इन तमाम रूपों ने सबसे ज़्यादा स्त्री को कुचला है, यह समझ बहुत साफ है और ये कहानियां स्त्री का अपना पक्ष भी रचती हैं। यह अनायास नहीं है कि लगभग इन सारी कहानियों के केंद्र में ऐसी स्त्रियां हैं जो घुटने नहीं टेकतीं, किसी भी ढंग से लडऩे को तैयार मिलती हैं। दरअसल यह क्लीशे लगता वाक्य यहां दुहराने की तबीयत होती है कि मानवीय उद्यम में बहुत गहरी आस्था इन कहानियों के मूल में है।